b'\n_START_ARTICLE_\nSejm 1788\n_START_PARAGRAPH_\nVuoden 1788 Sejm oli nelj\xc3\xa4 vuotta istuneet Puolan kuningaskunnan ja Liettuan suuriruhtinaskunnan valtiop\xc3\xa4iv\xc3\xa4t, joiden merkitt\xc3\xa4vin p\xc3\xa4\xc3\xa4t\xc3\xb6s oli hyv\xc3\xa4ksy\xc3\xa4 valtioliittoa vahvistava perustuslaki. Vuoden 1788 sejmi\xc3\xa4 kutsutaan my\xc3\xb6s suureksi sejmiksi (puol. sejm wielki) tai pitk\xc3\xa4n kestonsa vuoksi nelivuotiseksi sejmiksi (puol. sejm czteroletni)._NEWLINE_Perustuslaki vahvistettiin 3. toukokuuta 1791, mik\xc3\xa4 ei k\xc3\xa4ynyt Ven\xc3\xa4j\xc3\xa4n keisarikunnalle eik\xc3\xa4 sen hallitsijalle Katariina II Suurelle. Perustuslakia vastustamaan perustettiin Targowican konfederaatio, joka pyysi Ven\xc3\xa4j\xc3\xa4n keisarikunnalta apua. Tuloksena oli ven\xc3\xa4l\xc3\xa4isten hy\xc3\xb6kk\xc3\xa4ys Puolan kuningaskuntaan ja Liettuan suuriruhtinaskuntaan ja lopulta Puolan toinen jako.'